## Zakon o izmjenama i dopunama Zakona o izboru članova predstavničkih tijela jedinica lokalne samouprave i uprave

### NN 59/1996 (17.7.1996.), Zakon o izmjenama i dopunama Zakona o izboru članova predstavničkih tijela jedinica lokalne samouprave i uprave

# ZASTUPNIČKI DOM SABORA REPUBLIKE HRVATSKE

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O IZMJENAMA I DOPUNAMA ZAKONA O IZBORU ČLANOVA PREDSTAVNIČKIH TIJELA JEDINICA LOKALNE SAMOUPRAVE I UPRAVE**

Proglašavam Zakon o izmjenama i dopunama Zakona o izboru članova predstavničkih
tijela jedinica lokalne samouprave i uprave, koji je donio Zastupnički
dom Sabora Republike Hrvatske na sjednici 28. lipnja 1996.

Broj: 01-96-1285/1
Zagreb, 5. srpnja 1996.

Predsjednik
Republike Hrvatske
**dr. Franjo Tuđman,** v. r.

---

## **ZAKON**

### **O IZMJENAMA I DOPUNAMA ZAKONA O IZBORU ČLANOVA PREDSTAVNIČKIH TIJELA JEDINICA LOKALNE SAMOUPRAVE I UPRAVE**

Članak 1.

U Zakonu o izboru članova predstavničkih tijela jedinica lokalne samouprave
i uprave ("Narodne novine", br. 90/92. i 69/95.) naziv Zakona mijenja se
i glasi:

"Zakon o izboru članova predstavničkih tijela lokalne samouprave i jedinica
lokalne uprave i samouprave."

Članak 2.

Članak 1. mijenja se i glasi:

"Ovim Zakonom uređuju se izbori članova predstavničkih tijela jedinica
lokalne samouprave, odnosno jedinica lokalne uprave i samouprave."

Članak 3.

U članku 2. stavak 1. mijenja se i glasi:

"Članove predstavničkih tijela jedinica lokalne samouprave, odnosno
jedinica lokalne uprave i samouprave biraju hrvatski državljani s navršenih
18 godina koji imaju prebivalište na području jedinice lokalne samouprave,
odnosno jedinice lokalne uprave i samouprave za čije se predstavničko tijelo
raspisuju izbori i koji su upisani u popis birača u mjestu prebivališta."

Članak 4.

Članak 3. mijenja se i glasi:

"Za člana predstavničkog tijela jedinice lokalne samouprave, odnosno
jedinice lokalne uprave i samouprave može biti biran hrvatski državljanin
s navršenih 18 godina života koji ima prebivalište na području te jedinice
lokalne samouprave odnosno jedinice lokalne uprave i samouprave i koji
je upisan u popis birača u mjestu prebivališta."

Članak 5.

Članak 6. mijenja se i glasi:

"Istovremeno se može biti članom predstavničkog tijela samo jedne jedinice
lokalne samouprave, odnosno jedinice lokalne uprave i samouprave, osim
ako posebnim zakonom nije drukčije određeno.

Član predstavničkog tijela jedinice lokalne samouprave, odnosno jedinice
lokalne uprave i samouprave ne može istovremeno biti sudac, sudac Ustavnog
suda Republike Hrvatske, predsjednik Vlade Republike Hrvatske, potpredsjednik
Vlade Republike Hrvatske, državni odvjetnik, zamjenik državnog odvjetnika,
državni pravobranitelj, zamjenik državnog pravobranitelja, pučki pravobranitelj,
zamjenik pučkog pravobranitelja, ministar, zamjenik ministra, ravnatelj
državne upravne organizacije, župan, podžupan, predstojnik Ureda Vlade
Republike Hrvatske, kao i časnik i dočasnik oružanih snaga kojeg kao vojnog
zapovjednika Hrvatske vojske imenuje i razrješuje predsjednik Republike
i ministar obrane, te djelatnik u upravnim tijelima i službama te jedinice
lokalne samouprave, odnosno te jedinice lokalne uprave i samouprave.

Osobe koje obnašaju neku od dužnosti iz stavka 2. ovoga članka mogu
se kandidirati za člana predstavničkog tijela jedinice lokalne samouprave,
odnosno jedinice lokalne uprave i samouprave, ali ako budu izabrane moraju
podnijeti ostavku na dužnost člana predstavničkog tijela jedinice lokalne
samouprave, odnosno jedinice lokalne uprave i samouprave, odnosno na dužnost
čije je obnašanje nespojivo s dužnošću člana predstavničkog tijela jedinice.

Člana predstavničkog tijela jedinice lokalne samouprave, odnosno jedinice
lokalne uprave i samouprave izabranog u izbornoj jedinici koji prihvati
neku od dužnosti iz stavka 2. ovoga članka zamjenjuje njegov zamjenik izabran
u istoj izbornoj jedinici.

Člana predstavničkog tijela jedinice lokalne samouprave, odnosno jedinice
lokalne uprave i samouprave izabranog na stranačkoj, odnosno nezavisnoj
listi koji prihvati neku od dužnosti iz stavka 2. ovoga članka zamjenjuje
kandidat sa dotične liste koji nije izabran, a kojeg odredi politička stranka,
odnosno drugi predlagatelj liste.

Zamjenik člana predstavničkog tijela jedinice lokalne samouprave, odnosno
jedinice lokalne uprave i samouprave počinje obavljati svoju dužnost nakon
što je članu predstavničkog tijela prestao mandat prema odredbama članka
8. ovoga Zakona."

Članak 6.

Članak 7. mijenja se i glasi:

"Članovi predstavničkih tijela jedinica lokalne samouprave, odnosno
jedinica lokalne uprave i samouprave nemaju obvezujući mandat i nisu opozivi."

Članak 7.

Članak 8. mijenja se i glasi:

"Članu predstavničkog tijela jedinice lokalne samouprave, odnosno jedinice
lokalne uprave i samouprave prestaje mandat prije isteka vremena na koje
je izabran:

- ako podnese ostavku, danom kada predstavničko tijelo donese odluku
o prestanku mandata,

- ako mu je pravomoćnom sudskom odlukom oduzeta, odnosno ograničena
poslovna sposobnost, danom pravomoćnosti sudske odluke,

- ako je pravomoćnom sudskom presudom osuđen na bezuvjetnu kaznu zatvora
u trajanju dužem od 6 mjeseci, danom pravomoćnosti sudske presude,

- ako prihvati izbor ili imenovanje na neku od dužnosti koja je prema
ovom Zakonu nespojiva sa dužnošću člana predstavničkog tijela jedinice
lokalne samouprave, odnosno jedinice lokalne uprave i samouprave, danom
prihvaćanja izbora, odnosno danom imenovanja,

- odjavom prebivališta sa područja jedinice lokalne samouprave, odnosno
jedinice lokalne uprave i samouprave."

Članak 8.

Članak 9. mijenja se i glasi:

"Članovi predstavničkog tijela jedinice lokalne samouprave, odnosno
jedinice lokalne uprave i samouprave izabrani u izbornoj jedinici imaju
zamjenike koji se biraju zajedno sa članovima predstavničkih tijela na
način utvrđen ovim Zakonom."

Članak 9.

Članak 10. mijenja se i glasi:

"Hrvatski državljani pripadnici etničkih i nacionalnih zajednica ili
manjina koji čine najmanje 8% biračkoga tijela jedinice lokalne samouprave,
odnosno jedinice lokalne uprave i samouprave, imaju pravo na razmjernu
zastupljenost u predstavničkom tijelu iste jedinice lokalne samouprave,
odnosno jedinice lokalne uprave i samouprave.

Pripadnici etničkih i nacionalnih zajednica ili manjina koji čine manje
od 8% biračkog tijela na državnoj razini, imaju pravo na zastupljenost
u predstavničkom tijelu jedinice lokalne samouprave, odnosno jedinice lokalne
uprave i samouprave na način kako predviđaju statuti istih jedinica lokalne
samouprave, odnosno lokalne uprave i samouprave."

Članak 10.

Članak 11. briše se.

Članak 11.

U članku 13. stavak 2. mijenja se i glasi:

"Dvije ili više, u Republici Hrvatskoj registriranih političkih stranaka,
mogu predložiti jednog kandidata i njegovog zamjenika i zajedničku općinsku,
gradsku, županijsku listu, odnosno zajedničku listu za izbor članova Gradske
skupštine Grada Zagreba."

Članak 12.

Članak 14. mijenja se i glasi:

"Kad građani upisani u popis birača jedinice lokalne samouprave, odnosno
jedinice lokalne uprave i samouprave predlažu kandidata za člana predstavničkog
tijela u izbornoj jedinici u kojoj se, prema odredbama ovoga Zakona, bira
jedan član, za pravovaljanost kandidature potrebno je prikupiti:

- 50 potpisa kada predlažu kandidata za člana općinskoga vijeća,

- 100 potpisa kada predlažu kandidata za člana gradskog vijeća,

- 150 potpisa kada predlažu kandidata za člana županijske skupštine,
odnosno Gradske skupštine Grada Zagreba.

Kad građani upisani u popis birača jedinice lokalne samuprave, odnosno
jedinice lokalne uprave i samouprave predlažu nezavisnu kandidatsku listu,
za pravovaljanost kandidatske liste potrebno je prikupiti:

- 100 potpisa kada predlažu općinsku listu,

- 150 potpisa kada predlažu gradsku listu,

- 500 potpisa kada predlažu županijsku listu, odnosno listu za izbor
članova Gradske skupštine Grada Zagreba.

Prva tri po redu potpisnika smatraju se podnositeljima prijave kandidatske
liste."

Članak 13.

U članku 15. stavak 2. mijenja se i glasi:

"Svaki birač može svojim potpisom podržati samo jednog kandidata za
člana predstavničkog tijela jedinice lokalne samouprave, odnosno jedinice
lokalne uprave i samouprave i samo jednu listu za izbor članova predstavničkog
tijela jedinice lokalne samouprave, odnosno jedinice lokalne uprave i samouprave."

Članak 14.

U članku 16. stavak 3. mijenja se i glasi:

"U prijedlogu liste kandidata, obvezno se navode ime i prezime kandidata,
nacionalnost, adresa i jedinstveni matični broj predloženog kandidata.
Uz listu dostavlja se očitovanje o prihvaćanju kandidature ovjerovljeno
od strane javnog bilježnika ili nadležnog izbornog povjerenstva."

Stavci 5. i 6. mijenjaju se i glase:

"Naziv liste navodi se punim imenom, a ako postoji, navodi se i skraćeni
naziv stranke odnosno stranaka ili stranačke koalicije koja je listu predložila.
Ako je listu predložila skupina birača, njen naziv je "nezavisna općinska
lista", "nezavisna gradska lista", "nezavisna županijska lista" odnosno
"nezavisna lista Grada Zagreba".

Nositelj liste ne mora biti predloženi kandidat na listi."

Članak 15.

U članku 17. stavci 2. i 3. mijenjaju se i glase:

"Nadležno izborno povjerenstvo jedinice lokalne samouprave, odnosno
jedinice lokalne uprave i samouprave će, u roku od 48 sati od isteka roka
iz članka 16. ovoga Zakona, prihvatiti i objaviti sve pravovaljano predložene
liste za izbor članova predstavničkih tijela jedinica lokalne samouprave,
odnosno jedinica lokalne uprave i samuprave.

Nadležno izborno povjerenstvo jedinice lokalne samouprave, odnosno jedinice
lokalne uprave i samouprave objavit će zbirnu listu svih pravovaljano predloženih
kandidatskih lista za izbor članova predstavničkih tijela jedinica lokalne
samouprave, odnosno jedinica lokalne uprave i samouprave, na način kako
je to propisano odredbom stavka 2. ovoga članka."

Članak 16.

Članak 22. mijenja se i glasi:

"Kandidati za članove predstavničkog tijela jedinice lokalne samouprave,
odnosno jedinice lokalne uprave i samouprave koji se biraju pojedinačnim
izborom u izbornoj jedinici koji na izborima dobiju najmanje 10% važećih
glasova, imaju pravo na jednaku naknadu troškova izborne promidžbe.

Pravo na naknadu troškova izborne promidžbe imaju političke stranke
čija samostalna kandidatska lista, odnosno kandidati čija nezavisna lista
dobije na izborima najmanje 5% važećih glasova, dvije političke stranke
čija zajednička ili koalicijska lista dobije na izborima najmanje 8% važećih
glasova, te tri ili više političkih stranaka čija zajednička ili koalicijska
lista dobije na izborima najmanje 11% važećih glasova.

Naknada troškova izborne promidžbe osigurava se iz sredstava za provedbu
izbora. Visinu naknade utvrđuje Vlada Republike Hrvatske najkasnije 20
dana prije dana izbora."

Članak 17.

Članak 23. mijenja se i glasi:

"Broj članova predstavničkog tijela jedinice lokalne samouprave, odnosno
jedinice lokalne uprave i samouprave utvrđuje se statutom jedinice lokalne
samouprave, odnosno jedinice lokalne uprave i samouprave, u skladu sa Zakonom
o lokalnoj samoupravi i upravi.

Ukoliko broj članova predstavničkog tijela jedinice lokalne samouprave,
odnosno jedinice lokalne uprave i samouprave nije utvrđen statutom, u predstavničko
tijelo jedinice lokalne samouprave, odnosno jedinice lokalne uprave i samouprave
birat će se broj članova utvrđen ovim Zakonom, ako posebnim zakonom nije
drukčije određeno."

Članak 18.

Članak 24. mijenja se i glasi:

"Četvrtina članova predstavničkog tijela jedinice lokalne samouprave,
odnosno jedinice lokalne uprave i samouprave bira se u izbornim jedinicama
u kojima se u svakoj bira po jedan član.

Ako se utvrđivanjem broja članova predstavničkog tijela jedinice lokalne
samouprave i uprave, odnosno jedinice lokalne uprave i samouprave, sukladno
stavku 1. ovoga članka, ne dobije cijeli broj članova predstavničkog tijela
koji se bira u izbornoj jedinici, onda se broj članova predstavničkog tijela
koji se bira u izbornim jedinicama zaokružuje na prethodno manji broj ako
je decimala 0,5 i manja, odnosno na slijedeći veći broj ako je decimala
veća od 0,5.

Izborne jedinice za izbor članova predstavničkog tijela jedinice lokalne
samouprave, odnosno jedinice lokalne uprave i samouprave utvrđuju se zakonom
tako da se na približno isti broj birača bira po jedan član predstavničkog
tijela jedinice.

Broj birača u izbornim jedinicama ne može u pravilu odstupati više od
20%."

Članak 19.

Članak 26. mijenja se i glasi:

"Tri četvrtine članova predstavničkog tijela jedinice lokalne samouprave,
odnosno jednice lokalne uprave i samouprave bira se tako da područje čitave
jedinice lokalne samouprave, odnosno jedinice lokalne uprave i samouprave
čini jednu izbornu jedinicu. Svi birači koji imaju prebivalište na području
te jedinice lokalne samouprave, odnosno jedinice lokalne uprave i samouprave
i koji pristupe glasovanju, biraju, na temelju kandidatskih lista jedinice
lokalne samouprave, odnosno jedinice lokalne uprave i samouprave, tri četvrtine
članova predstavničkog tijela jedinice lokalne samouprave, odnosno jedinice
lokalne uprave i samouprave.

Broj članova predstavničkog tijela jedinice lokalne samouprave, odnosno
jedinice lokalne uprave i samouprave koji će biti izabran sa svake kandidatske
liste jedinice lokalne samouprave, odnosno jedinice lokalne uprave i samouprave
utvrđuje se na slijedeći način:

Ukupan broj važećih glasova koje je dobila kandidatska lista jedinice
lokalne samouprave, odnosno jedinice lokalne uprave i samouprave (biračka
masa liste) dijeli se s brojevima od 1 do zaključno broja koliko se članova
predstavničkog tijela jedinice lokalne samouprave, odnosno jedinice lokalne
uprave i samouprave bira putem lista. Od svih dobivenih rezultata posljednji
rezultat po redu jest zajednički djelitelj kojim se dijeli ukupan broj
glasova svake kandidatske liste (biračka masa liste). Svaka kandidatska
lista dobit će onoliko mjesta u predstavničkom tijelu jedinice lokalne
samouprave, odnosno jedinice lokalne uprave i samouprave koliko puta ukupni
broj njezinih dobivenih glasova (biračka masa) sadrži zajednički djelitelj.

Ako su važeći glasovi tako podijeljeni da se ne može utvrditi koja bi
od dvije ili više lista dobila jedno mjesto ili još jedno mjesto u predstavničkom
tijelu jedinice lokalne samouprave, odnosno jedinice lokalne uprave i samouprave,
ono pripada onoj listi koja je dobila više glasova.

Lista jedne stranke ili nezavisna kandidatska lista koja na izborima
za članove predstavničkih tijela jedinice lokalne samouprave, odnosno jedinice
lokalne uprave i samouprave dobije manje od 5% važećih glasova, lista dviju
političkih stranaka ili koalicijska dvostranačka lista koja na izborima
dobije manje od 8% važećih glasova, lista tri ili više političkih stranaka,
odnosno koalicijska lista tri ili više stranaka koja na izborima dobije
manje od 11% važećih glasova, ne sudjeluje u diobi mjesta u predstavničkom
tijelu jedinice lokalne samouprave, odnosno jedinice lokalne uprave i samouprave."

Članak 20.

Članak 28. mijenja se i glasi:

"Ako se na izborima za članove predstavničkih tijela jedinica lokalne
samouprave, odnosno jedinica lokalne uprave i samouprave ne postigne zastupljenost
etničkih i nacionalnih zajednica ili manjina, u skladu sa odredbama ovoga
Zakona, broj članova predstavničkog tijela jedinice lokalne samouprave,
odnosno jedinice lokalne uprave i samouprave povećat će se do broja koji
je potreban da bi zastupljenost bila ostvarena, a izabranima će se smatrati
oni pripadnici određene manjine koji su bili kandidirani na listama za
izbor članova predstavničkih tijela jedinice lokalne samouprave, odnosno
jedinice lokalne uprave i samouprave, a nisu izabrani, po redu prema razmjernom
uspjehu svake liste na izborima."

Članak 21.

U članku 30. stavci 4. i 6., brišu se, a dosadašnji stavak 5. postaje
stavak 4.

Članak 22.

Članak 31. mijenja se i glasi:

"Izborno povjerenstvo jedinice lokalne samouprave, odnosno jedinice
lokalne uprave i samouprave čine predsjednik i dva člana od kojih svaki
ima zamjenika.

Predsjednik izbornog povjerenstva mora biti iz reda diplomiranih pravnika.

Predsjednika, članove i zamjenike članova Županijskog izbornog povjerenstva
i Gradskog izbornog povjerenstva Grada Zagreba imenuje Izborna komisija
Republike Hrvatske.

Predsjednika, članove i zamjenike članova općinskog i gradskog izbornog
povjerenstva imenuje Županijsko izborno povjerenstvo."

Članak 23.

Članak 32. mijenja se i glasi:

"Općinska i gradska izborna povjerenstva:

- brinu za zakonitu pripremu i provođenje izbora za članove općinskog,
odnosno gradskog vijeća,

- imenuju članove biračkih odbora za općinske, gradske, odnosno županijske
izbore,

- određuju biračka mjesta za općinske, gradske, odnosno županijske izbore,

- nadziru rad biračkih odbora,

- obavljaju sve tehničke pripreme za obavljanje izbora na svom području,

- na temelju pravovaljanog prijedloga kandidata sastavljaju i objavljuju
listu kandidata za članove općinskog vijeća, odnosno za članove gradskog
vijeća,

- na temelju pravovaljanog prijedloga objavljuju općinske, odnosno gradske
liste i sastavljaju zbirnu općinsku odnosno gradsku listu,

- nadziru pravilnost izborne promidžbe, za općinske, odnosno gradske
izbore, u skladu sa ovim Zakonom,

- prikupljaju i zbrajaju rezultate glasovanja na biračkim mjestima na
svom području i, ako se radi o županijskim izborima, dostavljaju ih izbornom
povjerenstvu županije,

- objavljuju rezultate općinskih, odnosno gradskih izbora i

- obavljaju i druge poslove određene ovim Zakonom."

Članak 24.

Članak 33. mijenja se i glasi:

"Gradsko izborno povjerenstvo Grada Zagreba:

- brine se za zakonitu pripremu i provođenje izbora za članove Gradske
skupštine Grada Zagreba,

- imenuje članove biračkih odbora za izbor članova Gradske skupštine
Grada Zagreba i županijske izbore,

- određuje biračka mjesta,

- nadzire rad biračkih odbora,

- obavlja sve tehničke pripreme za obavljanje izbora na svom području,

- na temelju pravovaljanog prijedloga kandidata sastavlja i objavljuje
listu kandidata za članove Gradske skupštine Grada Zagreba,

- na temelju pravovaljanog prijedloga objavljuje gradske liste za izbor
članova Gradske skupštine Grada Zagreba i sastavlja zbirnu listu za izbor
članova Gradske skupštine Grada Zagreba,

- nadzire pravilnost izborne promidžbe, u skladu sa ovim Zakonom, za
izbor članova Gradske skupštine Grada Zagreba,

- prikuplja i zbraja rezultate glasovanja na biračkim mjestima na svom
području i, ako se radi o županijskim izborima dostavlja ih izbornom povjerenstvu
županije,

- objavljuje rezultate izbora za članove Gradske skupštine Grada Zagreba,

- obavlja i druge poslove određene ovim Zakonom.

Članak 25.

Član 35. briše se.

Članak 26.

U članku 36. stavak 4. mijenja se i glasi:

"Registrirane političke stranke i skupine birača koje su predložile
kandidate za izbor članova predstavničkih tijela jedinica lokalne samouprave,
odnosno jedinice lokalne uprave i samouprave mogu odrediti promatrače koji
će pratiti rad tijela za provođenje izbora."

Članak 27.

U članku 37. stavak 1. mijenja se i glasi:

"Glasovanje za izbor članova predstavničkog tijela jedinice lokalne
samouprave, odnosno predstavničkog tijela jedinice lokalne uprave i samouprave
obavlja se na biračkim mjestima na području općine, grada, odnosno Grada
Zagreba."

Članak 28.

U članku 42. stavak 1. mijenja se i glasi:

"Glasuje se samo za kandidate i kandidatske liste navedene na glasačkom
listiću."

Članak 29.

Članak 43. mijenja se i glasi:

"Nevažećim glasačkim listićem smatra se nepopunjeni glasački listić,
glasački listić popunjen tako da se ne može sa sigurnošću utvrditi za kojeg
je kandidata, odnosno za koju je listu birač glasovao, kao i glasački listić
na kome je birač glasovao za dva ili više kandidata, odnosno za dvije ili
više kandidatskih lista."

Članak 30.

U članku 46. stavak 2. mijenja se i glasi:

"Birač koji zbog invalidnosti ili zbog toga što je nepismen ne bi mogao
glasovati na način predviđen ovim Zakonom može doći na biračko mjesto u
toj jedinici lokalne samouprave, odnosno jedinici lokalne uprave i samouprave
s drugom osobom koja je pismena i koja će po njegovoj ovlasti zaokružiti
redne brojeve ispred imena kandidata odnosno kandidatske liste za koju
birač glasuje."

Članak 31.

Članak 50. mijenja se i glasi:

"Izborno povjerenstvo općine, grada, odnosno Grada Zagreba utvrdit će
rezultate glasovanja na biračkim mjestima na svom području najkasnije u
roku od 24 sata od sata zatvaranja birališta.

Kod izbora članova za skupštinu županije, izborno povjerenstvo općine,
grada, odnosno Grada Zagreba dostavit će izborne rezultate na svom području,
zajedno sa zapisnikom o svom radu nadležnom županijskom izbornom povjerenstvu,
na način i u roku koji joj ono odredi."

Članak 32.

U članku 51. riječi: "općine odnosno grada", zamjenjuju se riječima
"općine, grada, odnosno Grada Zagreba".

Članak 33.

Članak 53. mijenja se i glasi:

"Kad izborno povjerenstvo jedinice lokalne samouprave, odnosno jedinice
lokalne uprave i samouprave, odnosno Grada Zagreba, utvrdi rezultate glasovanja
za članove predstavničkog tijela jedinice odmah će objaviti:

- broj birača upisanih u popise birača jedinica lokalne samouprave,
odnosno jedinica lokalne uprave i samouprave, broj birača koji su glasovali
u svakoj izbornoj jedinici, koliko je glasova dobio pojedini kandidat u
svakoj izbornoj jedinici, koliko je glasova dobila pojedina kandidatska
lista, te koliko je bilo nevažećih glasačkih listića,

- ime i prezime kandidata koji je izabran u svakoj izbornoj jedinici
u kojoj se bira jedan član predstavničkog tijela jedinice lokalne samouprave,
odnosno jedinice lokalne uprave i samouprave,

- broj mjesta u predstavničkom tijelu jedinice lokalne samouprave, odnosno
jedinice lokalne uprave i samouprave koja je dobila svaka kandidatska lista,
te imena i prezimena kandidata sa svake kandidatske liste koji su izabrani
za članove predstavničkog tijela jedinice lokalne samouprave, odnosno jedinice
lokalne uprave i samouprave."

Članak 34.

Članak 54. mijenja se i glasi:

"Izbori za članove predstavničkih tijela jedinica lokalne samouprave,
odnosno jedinica lokalne uprave i samouprave financiraju se iz sredstava
jedinica lokalne samouprave, odnosno jedinica lokalne uprave i samouprave.

Sredstva za provođenje izbora za članove predstavničkih tijela jedinica
lokalne samouprave, odnosno jedinica lokalne uprave i samouprave osiguravaju
se u proračunu jedinice.

Sredstvima za provođenje izbora u jedinici lokalne samouprave, odnosno
jedinici lokalne uprave i samouprave raspolaže izborno povjerenstvo te
jedinice.

Izborno povjerenstvo jedinice lokalne samouprave, odnosno jedinice lokalne
uprave i samouprave određuje način korištenja tih sredstava, provodi nadzor
nad njihovom uporabom i dodjeljuje odgovarajuća sredstva biračkim odborima."

Članak 35.

Članak 56. mijenja se i glasi:

"Prigovor zbog nepravilnosti u postupku kandidiranja mogu podnijeti
politička stranka, dvije ili više političkih stranaka koje su predložile
kandidata, odnosno listu, kao i nezavisni kandidati i nositelji nezavisnih
lista.

Prigovor zbog nepravilnosti u postupku izbora mogu podnijeti samo one
stranke o čijim se kandidatskim listama glasovalo na izborima, nezavisni
kandidati, odnosno nositelji nezavisnih lista o kojima se glasovalo.

Ukoliko je kandidatsku listu predložilo više političkih stranaka, prigovor
će se smatrati pravovaljanim i kada ga je podnijela samo jedna politička
stranka.

Političke stranke će na temelju svojih statuta odrediti tko se ima smatrati
ovlaštenim podnositeljem prigovora.

Nezavisni kandidati, odnosno nositelji nezavisnih lista prigovor podnose
osobno."

Članak 36.

U članku 57. stavak 2. mijenja se i glasi:

"Prigovore zbog nepravilnosti u postupku kandidiranja i izbora članova
županijske skupštine i Gradske skupštine Grada Zagreba rješava Izborna
komisija Republike Hrvatske."

Članak 37.

Članak 62. mijenja se i glasi:

"Na podneske i rješenja u postupku po odredbama ovoga Zakona ne plaćaju
se pristojbe."

PRIJELAZNE I ZAVRŠNE ODREDBE

Članak 38.

U predstavnička tijela jedinica lokalne samouprave, odnosno jedinica
lokalne uprave i samouprave koje nemaju statutom utvrđen broj članova predstavničkog
tijela, kao i u predstavnička tijela novoustrojenih jedinica lokalne samouprave,
odnosno jedinica lokalne uprave i samouprave, birat će se broj članova,
kako slijedi:

- gradovi i općine do 10.000 stanovnika, 20 članova,

- gradovi i općine do 20.000 stanovnika, 25 članova,

- gradovi do 40.000 stanovnika, 30 članova,

- gradovi do 100.000 stanovniika, 40 članova,

- gradovi preko 100.000 stanovnika, 45 članova,

- županije, 45 članova.

Članak 39.

Prva, konstituirajuća sjednica predstavničkih tijela jedinica lokalne
samouprave, odnosno jedinica lokalne uprave i samouprave, sazvat će se
u roku od 30 dana od dana objave izbornih rezultata.

Konstituirajuće sjednice općinskih i gradskih vijeća saziva župan.

Konstituirajuće sjednice županijskih skupština i Skupštine Grada Zagreba
saziva Vlada Republike Hrvatske.

Konstituirajućoj sjednici predstavničkog tijela jedinice lokalne samouprave
odnosno jedinice lokalne uprave i samouprave, do izbora predsjednika predstavničkog
tijela jedinice lokalne samouprave, odnosno jedinice lokalne uprave i samouprave,
predsjedava najstariji član.

Članak 40.

Predstavnička tijela novoustrojenih jedinica lokalne samouprave odnosno,
jedinica lokalne uprave i samouprave konstituirana su ukoliko konstituirajućoj
sjednici bude nazočna natpolovična većina svih članova predstavničkog tijela.

Predstavnička tijela dosadašnjih općina kojima je položaj grada utvrđen
posebnim zakonom (gradska vijeća novoustrojenih gradova) konstituirana
su ukoliko konstituirajućoj sjednici bude nazočan broj vijećnika koji je,
kao nužan za konstituiranje, bio propisan statutom, odnosno drugim općim
aktom dosadašnje općine.

Ukoliko broj vijećnika iz stavka 2. ovoga članka nije propisan statutom,
odnosno drugim općim aktom, gradska vijeća novoustrojenih gradova konstituirana
su ukoliko konstituirajućoj sjednici bude nazočna natpolovična većina svih
članova predstavničkog tijela.

Članak 41.

Sredstva za provedbu prvih izbora za članove predstavničkih tijela novoustrojenih
jedinica lokalne samouprave koje nemaju vlastiti proračun osiguravaju se
u proračunu županije na čijem se području jedinica lokalne samouprave ustrojava.

Sredstva za provedbu prvih izbora za članove predstavničkih tijela novoustrojenih
jedinica lokalne uprave i samouprave, osiguravaju se u državnom proračunu
Republike Hrvatske.

Članak 42.

U Zakonu o izboru članova predstavničkih tijela jedinica lokalne samouprave
i uprave ("Narodne novine", br. 90/92. i 69/95.) u svim odredbama riječi:
"jedinice lokalne samouprave" zamjenjuju se riječima: "jedinice lokalne
samouprave, odnosno jedinice lokalne uprave i samouprave", riječi: "općinska,
gradska odnosno županijska izborna komisija" zamjenjuju se riječima: "općinsko,
gradsko, odnosno županijsko izborno povjerenstvo" i riječi: "nadležna izborna
komisija" zamjenjuje se riječima: "nadležno izborno povjerenstvo" sve u
odgovarajućim padežima.

Članak 43.

Ovlašćuje se Odbor za zakonodavstvo Zastupničkog doma Sabora Republike
Hrvatske da utvrdi i izda pročišćeni tekst Zakona o izboru članova predstavničkih
tijela jedinica lokalne samouprave i jedinica lokalne uprave i samouprave.

Članak 44.

Ovaj Zakon stupa na snagu osmoga dana od dana objave u "Narodnim novinama".

Klasa: 015-01/96-02/01
Zagreb, 28. lipnja 1996.

ZASTUPNIČKI DOM
SABORA REPUBLIKE HRVATSKE

Predsjednik
Zastupničkog doma Sabora
**akademik Vlatko Pavletić,** v. r.

Zakon, NN 59/1996-1185